"บัณฑิต"ค้านลดดอกเบี้ยสกัดทุนไหลเข้า
"บัณฑิต" ค้านลดดอกเบี้ยสกัดเงินทุนไหลเข้า ชี้ปัจจัยอยู่ในต่างประเทศ ระบุธปท.ทำดีแล้ว แนะรัฐลดการกระตุ้น
30 ม.ค. 2556

"บัณฑิต" ค้านลดดอกเบี้ยสกัดเงินทุนไหลเข้า ชี้ปัจจัยอยู่ในต่างประเทศ ระบุธปท.ทำดีแล้ว แนะรัฐลดการกระตุ้น
นายบัณฑิต นิจถาวร กรรมการผู้อำนวยการ สมาคมส่งเสริมสถาบันกรรมการบริษัทไทย (IOD) กล่าวว่า ภาวะค่าเงินบาทแข็งในช่วงนี้เกิดจากสภาพคล่องในตลาดโลกสูง เงินจึงไหลเข้ามาในภูมิภาคเอเชียเพื่อหาผลตอบแทนที่สูงกว่าและกดดันเงินบาทแข็ง ในภาวะนี้รัฐบาลไม่ควรกระตุ้นการใช้จ่ายด้านอุปโภคบริโภคแล้ว เมื่อมาตรการที่เคยมี เช่น บ้านหลักแรก รถยนต์คันแรก หมดก็ไม่ควรมีมาเพิ่มอีก เพราะจะทำให้เกิดปัญหาการสะสมหนี้ กลายเป็นประชาชนผู้บริโภคก็ก่อหนี้สะสม รัฐบาลก็สะสมหนี้ ผู้ลงทุนจะก่อหนี้เพื่อการลงทุนเพิ่ม เช่น ออกไปลงทุนต่างประเทศ ซึ่งหากสะสมหนี้ทุกภาคส่วนอาจเป็นความเสี่ยงทางเศรษฐกิจ
"สถานการณ์ตอนนี้ธนาคารแห่งประเทศไทยดูแลดีแล้ว ที่ให้ค่าเงินผันผวนน้อย สอดคล้องกับพื้นฐานเศรษฐกิจให้เอกชนปรับตัวได้ ซึ่งภาวะนี้ไม่ควรกดดันให้ลดดอกเบี้ยนโยบายสกัดเงินทุนไหลเข้า เพราะบริบทเงินทุนไหลเข้ากว้างกว่าที่คิด ปัจจัยมาจากต่างประเทศ ไม่ได้ขึ้นกับดอกเบี้ยอย่างเดียว และภาครัฐเองก็ควรเลิกกระตุ้น เพราะปีนี้ไม่จำเป็นต้องกระตุ้นเหมือนปีที่แล้ว แต่ควรนำเงินไปลงทุนโครงสร้างพื้นฐานใช้เงินที่เข้ามาให้เกิดประโยชน์มากกว่า" นายบัณฑิตกล่าว